বাংলাদেশে জাতীয়তাবাদী আন্দোলনের প্রেরণা যুগিয়েছে সমাজতান্ত্রিক কর্মসূচি। জনগণের সার্বিক উন্নয়নে সমাজতন্ত্র হলো একটি সহজ ও দ্রুত পথ। তাই বঙ্গবন্ধু আমাদের শাসনতন্ত্রে সমাজতান্ত্রিক কর্মসূচিকে অন্তর্ভূক্ত করেছিলেন। এ কর্মসূচির লক্ষ্য অর্জনের জন্য তিনি পরিকল্পনা কমিশন গঠন ও পঞ্চবার্ষিকী পরিকল্পনা প্রণয়ন করেন। ব্যাংক, বীমা, শিল্পকারখানা জাতীয়করণের মাধ্যমে হাজার বছর ধরে অবহেলিত বাঙালির সমাজ জীবনে পরিবর্তন ও উন্নয়ন সাধনের চেষ্টায় ব্রতি হয়েছিলেন। পাকিস্তানী ঔপনিবেশ আমলে আমাদের সমাজ ও অর্থনৈতিক জীবনে পুঁজিবাদ গড়ে ওঠে। এই সুযোগে ধনী আরো ধনী হয় গরিব আরো গরিব হতে থাকে। তাই বঙ্গবন্ধু ঘুণে ধরা সমাজ ব্যবস্থা ভেঙে সমাজতন্ত্র প্রতিষ্ঠার জন্য দ্বিতীয় বিপ্লবের ডাক দেন। তাঁর দ্বিতীয় বিপ্লবের উদ্দেশ্য ছিল দুর্নীতি দমন, কৃষি-শিল্প উৎপাদন বৃদ্ধি, জনসংখ্যা নিয়ন্ত্রণ, নিরক্ষরতা দূরীকরণ ও অর্থনৈতিক সুষম বন্টনের মাধ্যমে অবহেলিত ও বঞ্চিত বাঙালি জাতিকে উন্নতির শিখরে পৌঁছে দেয়া। অন্যদিকে ধর্ম নিয়ে রাজনীতি মানব ইতিহাসে দেশে দেশে রাষ্ট্রে রাষ্ট্রে অনেক রক্তপাত ঘটিয়েছে। এর জন্য জীবন দিতে হয়েছে হাজার হাজার মানুষকে। যদিও বঙ্গবন্ধুর রাজনীতি শুরু হয়েছিল ধর্মভিত্তিক রাজনীতির মধ্য দিয়ে তাই এ রাজনীতি নিয়ে তার যথেষ্ট অভিজ্ঞতা ছিল। বাংলাদেশের ১৫ ভাগ সংখ্যালঘু হিন্দু, বৌদ্ধ ও খ্রিস্টান। ধর্মভিত্তিক রাষ্ট্র হলে তারা দ্বিতীয় শ্রেণীর নাগরিকে পরিনত হবে। তাই বঙ্গবন্ধু মৌলবাদীদের বিরোধিতা সত্বেও শাসনতন্ত্রে ধর্ম নিরপেক্ষতা অন্তুর্ভুক্ত করেন। এ নিয়ে মৌলবাদীদের ‘ধর্মনিরপেক্ষতা হলো ধর্মহীনতা’ এ জতীয় অপপ্রচার সত্বেও বঙ্গবন্ধু সংখ্যাগুরু মুসলমানকে বোঝাতে সক্ষম হন যে, ধর্মনিরপেক্ষতা মানে ধর্মহীনতা নয়।’ প্রত্যেক সম্প্রদায় তাদের ধর্ম স্বাধীনভাবে পালন করতে পারবে। ইসলাম অর্থ শান্তি এবং শান্তির ধর্মকে রাজনীতিতে না আনার জন্য সকলের কাছে উদাত্ত্ব আহ্বান জানান।